Číslo: /2024

NÁVRH

UZNESENIE

NÁRODNEJ RADY SLOVENSKEJ REPUBLIKY

z  ... januára 2024

k vyhláseniu Národnej rady Slovenskej republiky k uzneseniu Európskeho parlamentu o plánovanom zrušení kľúčových protikorupčných štruktúr na Slovensku

a jeho dôsledkoch pre právny štát (2023/3021(RSP))

prijatému dňa 17. januára 2024

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Národná rada Slovenskej republiky**

**schvaľuje**

Vyhlásenie Národnej rady Slovenskej republiky k uzneseniu Európskeho parlamentu o plánovanom zrušení kľúčových protikorupčných štruktúr na Slovensku a jeho dôsledkoch pre právny štát (2023/3021(RSP)) prijatému dňa 17. januára 2024 tak, ako je uvedené v prílohe.

**Vyhlásenie Národnej rady Slovenskej republiky**

**k uzneseniu Európskeho parlamentu o plánovanom zrušení kľúčových protikorupčných štruktúr na Slovensku a jeho dôsledkoch pre právny štát (2023/3021(RSP)) prijatému dňa 17. januára 2024**

**Národná rada Slovenskej republiky**

1. **ostro odsudzuje**

uznesenie Európskeho parlamentu 2023/3021(RSP), ktoré považuje za absolútne neprimerané zasahovanie do vnútorných záležitostí suverénnej Slovenskej republiky;

1. **apeluje na Európsky parlament**,

aby svojimi ideologickými uzneseniami prestal spochybňovať výlučné právomoci členských štátov Európskej únie a prestal šíriť dezinformácie o Slovenskej republike;

1. **vyjadruje hlboké znepokojenie**

nad protislovenským konaním poslancov Európskeho parlamentu zastupujúcich slovenskú opozíciu, ktorí iniciovali a sformulovali lživý a zavádzajúci text, čím vážne ohrozili národné záujmy Slovenskej republiky;

1. **vyzýva Európsky parlament**,

aby rešpektoval, že úprava Trestného zákona a zrušenie Úradu špeciálnej prokuratúry je suverénnym rozhodnutím demokraticky zvolenej vlády Slovenskej republiky, ktoré sa žiadnym spôsobom nevymyká právnej praxi v Európskej únii;

1. **vyzýva slovenskú opozíciu,**

aby prestala šíriť lži a nenávisť voči svojej vlasti a neočierňovala Slovenskú republiku v zahraničí.

**Odôvodnenie**

Dňa 17. januára 2024 bolo Európskym parlamentom schválené Uznesenie o plánovanom zrušení kľúčových protikorupčných štruktúr na Slovensku a jeho dôsledkoch pre právny štát (2023/3021(RSP)).

Text uznesenia, ktorý vznikol za výdatnej asistencie slovenských europoslancov z opozície, vyjadruje ničím nepodložené obavy európskych zákonodarcov o schopnosť vlády Slovenskej republiky bojovať proti korupcii a suverénne navrhovať úpravy trestného zákona a poriadku. V uznesení Európskeho parlamentu sa navyše nachádzajú ideologické výčitky vo vzťahu k vnútropolitickej situácii na Slovensku, vrátane komunikácie predsedu vlády s novinármi či študentmi, čo je až absurdné zneužitie právomocí Európskeho parlamentu.

Schválené znenie uznesenia je zavádzajúce, nevyvážené a obsahuje viacero manipulatívnych výrokov. Obsah uznesenia je účelovo a nespravodlivo namierený proti Slovenskej republike, čím poškodzuje medzinárodnú reputáciu a imidž Slovenska. Okrem toho, oblasť trestného práva a problematika právneho štátu v takom rozmere, v akom boli diskutované v Európskom parlamente, patria do výlučnej právomoci Slovenskej republiky. V tejto súvislosti by malo byť konanie Európskeho parlamentu odsúdené a Národná rada Slovenskej republiky by mala kategoricky odmietnuť, aby takýmto spôsobom bolo vstupované do vnútropolitického diania na Slovensku.

Ide o precedens, voči ktorému je povinná Národná rada Slovenskej republiky zaujať svoj politický postoj, aby sme predišli federalizačným snahám Európskeho parlamentu, ktorý týmto spôsobom spochybňuje národnú suverenitu členských štátov Európskej únie a výlučné právomoci národných parlamentov.